“กสทช.” เผยเน็ตมือถือฟรี 10 GB กระแสแรง! วันแรกแห่รับสิทธิทะลุ 3 ล้านเบอร์
“กสทช.” เผยเน็ตมือถือฟรี 10 GB กระแสแรง! วันแรกแห่รับสิทธิทะลุ 3 ล้านเบอร์
10 เม.ย. 2563

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า ยอดผู้ได้รับสิทธิเน็ตมือถือ 10 GB ฟรี วันแรก (ข้อมูลถึงเวลา 16.23 น.) มีจำนวน 3.03 ล้านเลขหมาย แบ่งเป็น เลขหมายในระบบเติมเงิน หรือ Prepaid 2.01 ล้านเลขหมาย คิดเป็น 66.24% และเลขหมายในระบบรายเดือน หรือ Postpaid 1.02 เลขหมาย คิดเป็น 33.76% สำหรับหลักเกณฑ์ของประชาชนที่ได้รับสิทธิ์ มีดังนี้
ทั้งนี้สำนักงาน กสทช. ขอย้ำว่าประชาชนไม่ต้องรีบกดรับสิทธิ มีเวลากดรับสิทธิได้จนถึงวันที่ 30 เม.ย. 2563 เวลา 24.00 น. เพื่อให้ใช้งานเน็ต 10 GB นี้ให้ได้นาน 30 วันเต็ม ใครที่เพิ่งเติมเงินซื้อแพ็คเกจไป แล้วระยะเวลาการใช้งาน สิ้นสุดในช่วงเวลาการกดรับสิทธิ แนะนำให้ใช้เน็ตของตัวเองให้หมดก่อนแล้วจึงค่อยกด *170*ตามด้วยหมายเลขบัตรประชาชน 13 หลัก# แล้วกดโทรออกเพื่อรับสิทธิ หลังจากได้รับ sms ยืนยัน สามารถใช้งาน ได้ 30 วันเต็ม
สำหรับเน็ตบ้าน นายฐากร กล่าวว่า กสทช. และผู้ประกอบกิจการโทรคมนาคมทุกรายจะอัพสปีดเน็ตบ้านเป็น 100 Mbps ให้ฟรี 30 วัน โดยไม่ต้องกดรับสิทธิ หรือลงทะเบียน จะอัพสปีดให้ตั้งแต่วันนี้ (10 เม.ย.) เป็นเวลา 30 วัน โดยประชาชนจะได้รับ 1 คน ต่อ 1 สิทธิ สำหรับบ้านใดที่ใช้ ADSL หรือสายทองแดง ผู้ให้บริการจะอัพสปีดให้เต็มความสามารถของอุปกรณ์ สำหรับบ้านที่ใช้ Fiber ที่มีความเร็วอินเทอร์เน็ตไม่ถึง 100 Mbps จะอัพสปีดให้เป็น 100 Mbps ทันที โดยประชาชนสามารถใช้แอปพลิเคชัน Speedtest หรือเข้าเว็บ Speedtest เช็คความเร็วหลังจากได้รับการอัพสปีดแล้วได้ หากมีข้อสงสัยสามารถสอบถามได้ที่โอเปอเรเตอร์ที่ใช้งานอยู่ หรือ Call Center สำนักงาน กสทช. หมายเลขโทรศัพท์ 1200 ฟรี
“กสทช. คาดว่าเน็ตมือถือที่เพิ่มให้ประชาชนอีก 10 GB และการอัพสปีดเน็ตบ้านให้แรงขึ้นเป็น 100 Mbps เป็นเวลา 30 วัน จะช่วยให้ประชาชนได้รับบริการโทรคมนาคมที่เพียงพอสำหรับการใช้งานทำงานที่บ้าน ตามนโยบาย Work From Home ของรัฐบาล โดยไม่เพิ่มภาระค่าใช้จ่ายให้กับประชาชน ให้ประชาชนได้อยู่บ้าน ทำงานที่บ้าน ลดการแพร่กระจาย ลดโอกาสในการติดเชื้อโควิด-19 กสทช. รู้ดีว่าขณะนี้เป็นช่วงเวลาที่ยากลำบาก กสทช.จึงขอเชิญชวนประชาชนร่วมฝ่าวิกฤตโควิด-19 ไปด้วยกัน อยู่บ้าน หยุดเชื้อ เพื่อชาติ” นายฐากร กล่าว